[pic] | EURÓPAI BIZOTTSÁG |

Brüsszel, 2010.4.19.

COM(2010)155 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Első jelentés a 2003. évi csatlakozási okmányhoz csatolt 3. jegyzőkönyv Nagy-Britannia és Észak-Írország Egyesült Királyságának ciprusi felségterületeiről szóló rendelkezéseinek végrehajtásáról

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Első jelentés a 2003. évi csatlakozási okmányhoz csatolt 3. jegyzőkönyv Nagy-Britannia és Észak-Írország Egyesült Királyságának ciprusi felségterületeiről szóló rendelkezéseinek végrehajtásáról

Bevezetés

A 2003. évi csatlakozási okmány[1], amelynek melléklete a Nagy-Britannia és Észak-Írország Egyesült Királyságának ciprusi felségterületeiről szóló jegyzőkönyv[2] (a továbbiakban: a jegyzőkönyv), 2004. május 1-jén lépett hatályba.

A jegyzőkönyv meghatározza az Európai Közösséget létrehozó szerződés és a kapcsolódó közösségi jog (új nevén: uniós jog) azon rendelkezéseit, amelyek az Egyesült Királyság Akrotiri és Dhekelia ciprusi felségterületeire (a továbbiakban: felségterületek) alkalmazandók és külön előírásokat határoz meg e rendelkezések végrehajtására.

Ez a jelentés nem terjed ki a személyek, az áruk és a szolgáltatások „zöld vonalon” áthaladó szabad mozgására, vagyis a Ciprusi Köztársaságnak a Ciprusi Köztársaság kormányának tényleges ellenőrzése alatt álló és nem álló részei között, és ezek, valamint a keleti felségterület között, a csatlakozási okmány 10. jegyzőkönyvének 2. cikke szerinti rendszerről szóló, 2004. április 29-i 866/2004/EK tanácsi rendelet alapján.[3],[4]

Ez a jelentés a 2004. május 1. és 2009. április 30. közötti időszakra vonatkozik.

VÁMÜGYEK, KÖZVETETT ADÓK ÉS KÖZÖS KERESKEDELEMPOLITIKA

A felségterületek az Unió vámterületének részét képezik[5]. E célból és a jegyzőkönyv 2. cikkének megfelelően számos vámügyi és közös kereskedelempolitikai (időről időre módosított vagy megújított) jogszabály, valamint azok végrehajtási aktusai alkalmazandók a felségterületeken[6]. Az értékelés kielégítőnek találta a közösségi vívmányok e részének a felségterületek igazgatási szervei általi végrehajtását, valamint a Ciprusi Köztársaság illetékes hatásóságaival folytatott, ehhez kapcsolódó együttműködést. A Bizottsághoz ezzel kapcsolatban nem érkeztek panaszok.

Ez az értékelés lényegét tekintve megegyezik azzal az értékeléssel, amelyet a forgalmi adók, a jövedéki adók és a közvetett adók egyéb formáira vonatkozó közösségi jogszabályok esetében végeztek[7]. Azonban az Egyesült Királyság haderői és a kísérő személyzet számára szánt szállítmányok vám- és adókedvezményét, illetve -mentességét[8] illetően (amit már a létesítési szerződés[9] garantál és a jegyzőkönyv fenntart) a Bizottság azonosított néhány kockázatot. Ezek a kockázatok különösen az Egyesült Királyság haderőinek és a kísérő civil személyzetnek nyújtott héamentességet érintik: először is, néhány héaköteles áru nem esik kontingentálás alá, ami visszaélésekre ad lehetőséget (ez különösen a közlekedési eszközöket érinti), másodszor pedig a felségterületek igazgatási szervei ezt a mentességet túl tágan értelmezik, és az érintett személyzet hozzátartozóira is alkalmazzák[10]. A Bizottság részletesebben meg fogja vizsgálni ezt a kérdést és adott esetben megteszi a szükséges lépéseket.

KÖZÖS AGRÁRPOLITIKA

A felségterületeken a közös agrárpolitika (KAP) alkalmazandó[11]. Végrehajtása zökkenőmentesen történik.

Az Egyesült Királyság a felségterületeken jelentkező mezőgazdasági kérdéseket teljes mértékben a Ciprusi Köztársaságra delegálta[12]. A felségterületek igazgatási szervei és az érintett ciprusi hatóságok ezen a területen folytatott együttműködése jó.

A jelentéstételi időszak alatt a Ciprusi Köztársaság illetékes hatósága a felségterületek kedvezményezettjeire irányuló, következő KAP-programokat hajtotta végre: i. egységes területalapú támogatási rendszer; ii. 3 különböző tengelyre épülő vidékfejlesztési intézkedések és iii. közös piacszervezési intézkedések, különösen a borágazatot illetően. A különböző programokra számos kérelem érkezett a Ciprusi Mezőgazdasági Kifizetési Szervezethez, helyszíni ellenőrzéseket végeztek és biztosították a kifizetések hatékonyságát.

A Bizottság nem értesült olyan problémákról, amelyek a KAP végrehajtását érintenék. A rendelkezésre álló információkat tartalmazó dokumentumok (2008. évi helyszíni ellenőrzések keretében vizsgált pontok listája) alapján végzett ellenőrzések megerősítették, hogy a kérelmek ezekről a területekről érkeztek. Továbbá, a Ciprusi Köztársaság mezőgazdasági támogatások igazgatását (ideértve a kifizetést is), és különösen a ciprusi kifizető hatóság belső ellenőrzési rendszereit a tanúsító szerv megfelelőnek tartja.

A Ciprusi Köztársaság csupán kisebb problémákról számolt be, ezek a kérelmek feldolgozásához és a helyszíni ellenőrzések lefolytatásához kapcsolódtak, és a következőket érintették: i. területek GPS-eszközökkel való bemérése a felségterületek igazgatási szervei által felállított antennák közelében (olyan területeken, ahol nehezen vagy egyáltalán nem működött a GPS-kapcsolat); ii. a felségterületek igazgatási szervei csak egy évre adnak engedélyeket a mezőgazdasági területek használatára, miközben a különböző vidékfejlesztési intézkedések (pl. agrár-környezetvédelem) végrehajtása öt évet, vagy annál több időt vesz igénybe – ezekben az esetekben az érintett földterületeket jóváhagyják támogatásra, azonban a kérelmezőnek minden évben be kell nyújtania a (felségterületek igazgatási szervei által kiadott) új dokumentumot; és iii. ismert kockázatot[13] jelent, hogy a felségterületek igazgatási szervei csak vonakodva engedélyezik az új építkezéseket (ami bizonyos KAP-programok esetében korlátozásokat jelenthet).

ÁLLAT- ÉS NÖVÉNY-EGÉSZSÉGÜGYI KÉRDÉSEK

A jegyzőkönyv 3. cikkének (b) bekezdésében említett, uniós állat- és növény-egészségügyi szabályok végrehajtását a Ciprusi Köztársaságra delegálták[14]. A felségterületeken alkalmazandó mezőgazdasági rendelkezésekről szóló 2007. évi rendelet a Ciprusi Köztársaság számos, az állat- és növényegészségügy területét érintő, közvetlenül a közegészség-védelmet célzó intézkedések végrehajtását szolgáló törvényét tartalmazza. A Ciprusi Köztársaság kormánya értesíti a felségterületek igazgatási szerveit a kapcsolódó jogszabályok elfogadásáról vagy módosításáról. Ezen kívül vészhelyzetek[15] esetén a betegségek elleni védekezésre hozandó intézkedések koordinálása szoros együttműködésben történik. Az olyan termékek, amelyek esetében növény-egészségügyi bizonyítványra van szükség, nem hozhatók be közvetlenül harmadik országokból a felségterületekre, hanem Ciprusra a Ciprusi Köztársaság kormányának ellenőrzése alatt álló területeken működő kikötőn vagy repülőtéren keresztül kerülnek be. Az ezzel kapcsolatos vizsgálatokat ezért az illetékes ciprusi hatóság szakértői végzik a Ciprusi Köztársaság hivatalos belépési pontjain. Ehhez hasonló eljárásokra kerül sor a harmadik országokból származó, állategészségügyi vizsgálatot igénylő állatok és állati termékek behozatala esetében.

Az értékelés kielégítőnek ítéli a jegyzőkönyv e rendelkezésének végrehajtását. Nem merültek fel nehézségek vagy gyakorlati problémák. A Bizottság nem értesült panaszokról.

SZOCIÁLIS BIZTONSÁG

A jegyzőkönyv 4. cikke szerint a Ciprusi Köztársaság szociális biztonságra vonatkozó jogszabályai hatálya alá tartozó, a felségterületeken lakóhellyel rendelkező vagy ott munkát vállaló személyeket az 1408/71/EGK tanácsi rendeletben[16] foglaltaknak megfelelően a Ciprusi Köztársaságban lakóhellyel rendelkezőkkel vagy ott munkát vállalókkal egyenlő bánásmódban kell részesíteni[17]. A jegyzőkönyv a szociális biztonság tekintetében gyakorlatilag egyenlő bánásmódot biztosít a felségterületeken munkát vállalók[18] és a Ciprusi Köztársaságban munkát vállalók között.

A társadalombiztosításra vonatkozó ciprusi jogszabályok alkalmazásának megkönnyítése érdekében a felségterületek igazgatási szervei átvették az idevágó ciprusi jogszabályok rendelkezéseit[19]. A felségterületek igazgatási szervei átvették továbbá a Ciprusi Köztársaság társadalombiztosítási hatósága által használt (angol nyelvű) formanyomtatványokat. A szükséges igazgatási megállapodásokat egy kétoldalú megállapodás tartalmazza. A végrehajtás felügyeletét – a katonai létesítményekben történő foglalkoztatás kivételével – többnyire a Ciprusi Köztársaság illetékes hatóságai látják el.

Az értékelés szerint a jegyzőkönyv e rendelkezésének végrehajtása hatékonyan történik. A Bizottság nem értesült panaszokról.

BEL- ÉS IGAZSÁGÜGY

A jegyzőkönyv 5. cikke szerint a Ciprusi Köztársaság nem köteles ellenőrizni a felségterületekkel közös szárazföldi és tengeri határait átlépő személyeket, a felségterületek külső határait átlépő személyek ellenőrzését azonban az Egyesült Királyság végzi.

A felségterületek külső határainak meghatározása a következő: „tengeri határai, repülőterei és tengeri kikötői, a Ciprusi Köztársasággal közös szárazföldi vagy tengeri határok kivételével” [20]. Másszóval, a felségterületek igazgatási szervei nem kötelesek ellenőrizni a Ciprusi Köztársasággal közös szárazföldi határokon átlépő személyeket[21].

A teljes jelentési időszak alatt csupán két „belépési pontot”[22] jelöltek meg: a RAF Akrotiri légitámaszpontját és Dhekelia partvonalának egy 3 mérföldes sávját. Az utóbbit, melyet csak korlátozott célokra vesznek igénybe, a jelentési időszakban nem használták ilyen célra. Mindkét belépési pontot csak a Cipruson állomásoztatott brit haderőhöz vagy a felségterületek igazgatási szerveihez kapcsolódó katonai és civil személyzet vehet igénybe.

A felségterületek igazgatási szervei nem rögzítik a határokon átlépő személyek számát vagy azok állampolgárságát. A Bizottsághoz nem érkeztek jelentések incidensekről. A felségterületek igazgatási szervei egyetlen egy alkalommal (a 2006. évi libanoni válság idején) tértek el a harmadik országok állampolgárainak a felségterületek külső határainak átlépésére vonatkozó szabályoktól a jegyzőkönyv melléklete negyedik része 3. pontjának a) alpontjában foglaltak szerint[23], mégpedig humanitárius okokból[24]. Ekkor az evakuálás első néhány napján légihidat állítottak fel Libanon és a RAF Akrotiri légitámaszpont között néhány (kevesebb mint 50) nem uniós állampolgár kimenekítésére[25].

A felségterületek külső határait illetően a felségterületek igazgatási szervei rendszeres ellenőrzéseket végeznek a tengeri határok mentén. Ami a menekültügyet illeti, a két ország közötti egyetértési megállapodás alapján a Ciprusi Köztársaság bírálja el azoknak a menedékkérőknek a kérelmeit, akik Ciprus szigetére először a felségterületek egyikén keresztül utaztak be. Ez utóbbi bírálja el azoknak a menedékkérőknek a kérelmeit is, akik a Ciprusi Köztársaság kormányának ellenőrzése alatt álló területekre a keleti felségterületen keresztül utaztak be[26]. A Ciprusi Köztársaságra ehhez kapcsolódóan nem delegáltak más feladatot.

A jegyzőkönyv melléklete negyedik részének 5. pontjában foglalt rendelkezések végrehajtása tekintetében nem észleltek szabálytalanságokat. Az értékelés megfelelőnek minősíti a felségterületek igazgatási szervei által elvégzett személyellenőrzéseket és a felségterületek külső határainak ellenőrzését, valamint a Ciprusi Köztársaság hatóságaival folytatott együttműködést.

AZ UNIÓS JOG MÁS TERÜLETEI

A jegyzőkönyvben foglaltakon túl a felségterületek igazgatási szervei intézkedéseket hoztak a közvetlenül alkalmazandó uniós jog egyoldalú alkalmazására[27]. Következésképpen a közösségi vívmányok más részei is közvetve alkalmazandók a felségterületeken. Ezzel a rendelettel megvalósul a felségterületek igazgatási szerveinek azon kötelezettségvállalása, hogy „a brit felségterületeken élő ciprusi lakosságra alkalmazandó törvényeknek a lehető legnagyobb mértékben meg kell egyezniük a Ciprusi Köztársaság törvényeivel.” [28] Ezen „átvett” kötelezettségnek megfelelően a felségterületek igazgatási szervei valutaként bevezették az eurót, egyidőben annak a Ciprusi Köztársaság általi bevezetésével (2008. január 1-jén)[29].

KÖVETKEZTETÉSEK

A 2003. évi csatlakozási okmány Nagy-Britannia és Észak-Írország Egyesült Királyságának ciprusi felségterületeiről szóló 3. jegyzőkönyve 2004. május 1-jén lépett hatályba. A jegyzőkönyv meghatározza, hogy az uniós jog mely rendelkezései alkalmazandók az Egyesült Királyság Akrotiri és Dhekelia ciprusi felségterületeire, és külön előírásokat határoz meg e rendelkezések végrehajtására.

A vámügy, a közvetett adózás és a közös kereskedelempolitika tekintetében az értékelés kielégítőnek találta a közösségi vívmányok e részének a felségterületek igazgatási szervei általi végrehajtását, valamint az ezeken a területeken a Ciprusi Köztársaság illetékes hatásóságaival folytatott együttműködést. Ugyanakkor kockázatokat azonosítottak az Egyesült Királyság haderői és a kísérő személyzet számára szánt szállítmányok vám- és adókedvezményét, illetve -mentességét illetően.

A közös agrárpolitika végrehajtása zökkenőmentesen történik a felségterületeken. A Ciprusi Köztársaság csupán kisebb problémákról számolt be, ezek a kérelmek feldolgozásához és a helyszíni ellenőrzések lefolytatásához kapcsolódtak.

Az értékelés szerint kielégítő a jegyzőkönyv növény- és állat-egészségügyi kérdésekhez kapcsolódó rendelkezéseinek végrehajtása. Úgy tűnik, nem merültek fel nehézségek vagy gyakorlati problémák. A Bizottság nem értesült panaszokról.

A szociális biztonságra vonatkozó rendelkezések végrehajtása hatékonyan történik. A Bizottság ezen a területen sem értesült panaszokról.

A bel- és igazságügy területére vonatkozó rendelkezések végrehajtása tekintetében nem találkoztak szabálytalanságokkal. Az értékelés megfelelőnek minősíti a felségterületek igazgatási szervei által elvégzett személyellenőrzéseket és a felségterületek külső határainak ellenőrzését, valamint a Ciprusi Köztársaság hatóságaival folytatott együttműködést.

Általánosságban megállapítható, hogy a 2003. évi csatlakozási okmány 3. jegyzőkönyve hatékonyan biztosítja Nagy-Britannia és Észak-Írország Egyesült Királysága Akrotiri és Dhekelia ciprusi felségterületein az uniós jog bizonyos rendelkezéseinek alkalmazását. A Bizottság továbbra is figyelemmel kíséri a jegyzőkönyv végrehajtását, különös tekintettel az azonosított kockázatokra.

[1] A Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság csatlakozásának feltételeiről, valamint az Európai Unió alapját képező szerződések kiigazításáról szóló okmány (HL L 236., 2003.9.23., 33. o.).

[2] HL L 236., 2003.9.23., 940. o.

[3] HL L 161., 2004.4.30., 128. o.

[4] A zöld vonalról szóló rendelet végrehajtását érintő kérdéseket lásd bővebben a Bizottság éves, a Tanácsnak szóló „Zöld vonal jelentések” dokumentumaiban (lásd pl. COM(2009) 478 végleges, 2009.9.14.).

[5] Lásd a jegyzőkönyv 2. cikkének (1) bekezdését és 7. cikkének (1) bekezdését.

[6] A lista megtalálható a jegyzőkönyv mellékletének első részében.

[7] Lásd a jegyzőkönyv 2. cikkének (2) bekezdését és a jegyzőkönyv mellékletének második részét.

[8] Lásd a jegyzőkönyv 2. cikkének (3) bekezdését és a jegyzőkönyv mellékletének harmadik részét.

[9] A Ciprusi Köztársaság létesítéséről szóló szerződés, 1960. augusztus 16.

[10] Az ilyen értelmezés ellentétes a közös hozzáadottértékadó-rendszerről szóló irányelv 151. cikke (1) bekezdésének e) pontjával (2006. november 28-i 2006/112/EK tanácsi irányelv, HL L 347., 2006.12.11., 1. o.).

[11] Lásd a jegyzőkönyv 3a. cikkét.

[12] Jogalap: a felségterületek mezőgazdasági rendelkezésekről szóló 2007. évi rendelete, 2007. évi 9. rendelet, a „The Sovereign Base Areas Gazette” 2007. április 20-i 1454. számának 2. kiegészítése, 83. o. (a továbbiakban: mezőgazdasági rendelkezésekről szóló 2007. évi rendelet.)

[13] Ezt a problémát a Bizottságnak egy audit misszió keretében jelentette a felségterületeken működő egyik kedvezményezett.

[14] Következésképpen a Ciprus északi részéből származó és a zöld vonalon át a keleti felségterületekre szánt burgonyaszállítmányokat a Ciprusi Köztársaság növény-egészségügyi szakértői vizsgálják.

[15] Például az olyan fertőző állatbetegségek kitörése esetében, mint a madárinfluenza (2006) vagy a száj-és körömfájás (2007).

[16] A Tanács 1408/71/EGK rendelete (1971. június 14.) a szociális biztonsági rendszereknek a Közösségen belül mozgó munkavállalókra, önálló vállalkozókra és családtagjaikra történő alkalmazásáról (HL L 149., 1971.7.5., 2. o.).

[17] Mivel a felségterületek az Egyesült Királyság területének részét képezik, az ott dolgozókat úgy tekintik, mint az Egyesült Királyságban dolgozó személyeket, akik következésképp az Egyesült Királyság szociális biztonságra vonatkozó jogszabályainak hatálya alá tartoznak (lásd ehhez az 1408/71/EGK tanácsi rendeletben foglaltakat). Az utóbbi rendelet alapján ezért ezeket a személyeket Cipruson mint külföldi személyt kezelnék. Ezért például, amennyiben igény van rá, a ciprusi egészségügyi szolgáltatásokat csak az Egyesült Királyság egészségügyi hatóságainak előzetes engedélyét követően vehetnék igénybe. A jegyzőkönyv 4. cikke kezeli ezt a problémát.

[18] A katonai személyzetre és az Egyesült Királyság köztisztviselőire nem vonatkoznak a szociális biztonságot szabályozó ciprusi jogszabályok, hanem az 1408/71/EGK tanácsi rendelet 13. cikke (2) bekezdésének d) pontja és 13. cikke (2) bekezdésének e) pontja szerint az Egyesült Királyság társadalombiztosítási jogszabályai, nem vonatkozik rájuk továbbá a jegyzőkönyv 4. cikke sem.

[19] Social Insurance Ordinance of 1980 (A társadalombiztosításról szóló 1980. évi rendelet), megjelent a „Gazette” 569. számában, 1982.10.2.

[20] Lásd a jegyzőkönyv melléklete negyedik részének 1. pontját.

[21] Ez alól kivétel a keleti felségterület és a Ciprusi Köztársaság tényleges ellenőrzése alatt nem álló területek közötti határ (ezt a határt a felségterületek külső határainak részeként tekintik az uniós vívmányok alkalmazása felfüggesztésének ideje alatt a 10. jegyzőkönyv szerint; lásd a 2003. évi csatlakozási okmányhoz csatolt 10. jegyzőkönyv 2. cikkének (2) bekezdését).

[22] 2009. augusztus 11. óta a felségterületek igazgatási szervei a jegyzőkönyv melléklete negyedik része 1. pontja b) alpontjának megfelelően a következőket jelölték ki „átkelési pontoknak”: a RAF Akrotiri légitámaszpontja, az Akrotiri móló, a Watson móló Dhekeliában, valamint a Kingsfield repülőtér Dhekeliában.

[23] Ezek különösen a következő feltételeket jelentik: érvényes úti okmány és a Ciprusi Köztársaságba érvényes vízum, amennyiben szükséges.

[24] Lásd a jegyzőkönyv melléklete negyedik része 3. pontjának b) alpontját.

[25] A felségterületek igazgatási szervei szerint sürgős esetekről volt szó. A libanoni válság ideje alatt az ezt követően érkezett nem uniós polgárságú menekültek a Ciprusi Köztársaság kormányának ellenőrzése alá tartozó területen működő limassoli kikötőbe érkeztek, a bevándorlási ellenőrzéseket a Ciprusi Köztársaság hatóságai végezték.

[26] Lásd a jegyzőkönyv melléklete negyedik része 7. pontjának b) alpontját.

[27] Lásd: „European Community (Specified Measures) Ordinance 2005”, („Európai Közösség (Meghatározott intézkedések) 2005. évi rendelet”), 2005. évi 24. rendeletet.

[28] Az Egyesült Királyság felségterületeinek igazgatásáról szóló, az Egyesült Királyság és a Ciprusi Köztársaság közötti, 1960.8.16-i jegyzékváltás formájában létrejött megállapodás 3 (2) szakasza, („O melléklet”).

[29] Lásd: „European Community (Specified Measures) (Medals and Tokens similar to Euro coins) Order 2008”, Public Instrument 37 of 2008, („Európai Közösség (Meghatározott intézkedések) (Az euro-érmékhez hasonló emlékérmék és érmék) 2008. évi rendelet”, 2008. évi 37. közokirat) megjelent a Gazette 1518. számában, 2008.11.10.